डायरेक्शन और म्यूजिक शानदार, बेहतरीन कॉमिक टाइमिंग से हंसाएंगे कार्तिक आर्यन
Kartik Aaryan, Kriti Sanon Shehzada Latest Movies Reviews (Shehzada Movie Story); What is the story of Shehzada movie? How many tickets sold for Shehzada movie कार्तिक आर्यन, कृति सेनन, परेश रावल और मनीषा कोइराला स्टारर फिल्म शहजादा आज रिलीज हो गई।
कार्तिक आर्यन, कृति सेनन, परेश रावल और मनीषा कोइराला स्टारर फिल्म शहजादा आज रिलीज हो गई। ये फिल्म 2020 की तेलुगु फिल्म अला वैकुंठपुरमलो की हिंदी रीमेक है। ओरिजिनल फिल्म में अल्लू अर्जुन और पूजा हेगड़े लीड रोल में थे, जिन्होंने पहले ही हिट गानों और बेहतरीन एक्टिंग से हाई बेंचमार्क सेट किया था। अब इसके रीमेक में कार्तिक आए हैं तो चलिए जानते हैं शहजादा कैसी है।
कैसी है फिल्म की कहानी? 
फिल्म की कहानी है बंटू नाम के एक मिडिल क्लास लड़के की। बंटू की परवरिश वाल्मिकी उपाध्याय करता है। हालांकि एक समय ऐसा आता है जब बंटू को पता चलता है कि उसके बायोलॉजिकल पिता रणदीप नंदा, एक रईस इंडस्ट्रियलिस्ट हैं। सच्चाई सामने आते ही बंटू अपने घरवालों से मिलता जरूर है, लेकिन उन्हें सच्चाई नहीं बता पाता। रणदीप को कुछ लोग बर्बाद करने की प्लानिंग करते हैं, लेकिन बंटू बिना किसी को बताए बेटा होने का फर्ज निभाता है और परिवार की रक्षा करता है। बंटू को किन मुश्किलों का सामना करना पड़ता है या वो कैसे ये सब ठीक करता है यही फिल्म की कहानी है।
कैसी है एक्टिंग?
बंटू बने कार्तिक आर्यन यहां भी प्यार का पंचनामा और सोनू के टीटू की स्वीटी वाला लुक और फील दे रहे हैं। एक्शन सीन में कार्तिक कोई खास कमाल नहीं कर पाए, लेकिन इनकी कॉमिक टाइमिंग आपको गुदगुदाएगी जरूर। बंटू को गोद लेने वाले वाल्मिकी उपाध्याय के रोल में परेश रावल हैं, जो कहीं- कहीं लाउड एक्टिंग करते हैं यानी उनकी एक्टिंग नेचुरल नहीं लगती। इसका एक कारण उनके खाते में आए डायलॉग्स भी हैं। कृति सेनन अपने रोल में अच्छी लगी हैं।
कैसा है फिल्म का डायरेक्शन?
फिल्म का निर्देशन रोहित धवन ने किया है जो पहले देसी बॉयज, ढिशूम जैसी फिल्में निर्देशित कर चुके हैं। शहजादा में रोहित का काम शानदार है। जिस तरह से उन्होंने स्पीड में एक्शन सीन कैप्चर किए हैं, वो आपको सीट से बांधकर रखते हैं। डायरेक्टर की क्रिएटिविटी यहां आपको खूब इंप्रेस करेगी।
फाइनल वर्डिक्ट- फिल्म देखें या नहीं?
अगर आपने पहले ही अल्लू अर्जुन की फिल्म अला वैकुंठपुरमलो देखी हुई है तो ये फिल्म आपको बेहद बोरिंग लगने वाली है, लेकिन अगर आपने वो नहीं देखी है तो 145 मिनट की ये फिल्म आपको काफी पसंद आएगी। फिल्म देखने में अच्छी बनी है, हालांकि इसमें कुछ भी एक्स्ट्रा ऑर्डिनरी नहीं है। अगर आप फुल मसाला फिल्मों के शौकीन हैं तो ये फिल्म आपके लिए पैसा वसूल साबित होगी।